#### FARSKÝ LIST

**12.december 2022 – 18.december 2022, číslo 483**

*Gréckokatolícka cirkev, farnosť Čičava, Čičava 38, 09301*

**Tel.: 0911/711488, o.martinlaban@gmail.com**

***Synom, bratom, otcom byť***

***========================***

*Identita kresťana je vo svojej podstate vzťahom. Naozaj je to tak. Ako v Bohu, kde samé mená Otec, Syn ale aj Duch Otca a Syna vyjadrujú vzájomné vzťahy.*

*Boli sme povolaní k synovstvu. Ale samo toto slovo vyjadruje, že podstatou aj našej identity je vzťah. Vlastne hneď tri vzťahy, ktoré nás ako kresťanov definujú:*

*Voči Otcovi sme synovia a dcéry. To je základ pre všetko ostatné - ako zase všetko ostatné je súčasťou a podmienkou tohto základného vzťahu detí Boha.*

*Voči sebe navzájom sme si v Kristovi bratmi a sestrami, súrodencami, áno, dokonca aj s Kristom, veď sme sa "nenarodili ani z krvi, ani z vôle tela, ani z vôle muža, ale z Boha" (Jn 1, 13), keď sme sa vynorili z lona krstného prameňa. V tomto vzťahu nikto nie je ani väčší, ani menší, ani prvý, ani posledný, pretože v Kráľovstve, kam sme boli ako synovia uvedení, tieto svetské kategórie už nemajú žiaden obsah, miesto ani zmysel. Existuje už iba vzájomná blízkosť, zdieľanie, jednota, hlboký súzvuk ľudí spojených spoločným osudom a majúcich podiel na tej istej kráse a sláve vyvolenia. Hlboká rovnosť v láske.*

*Voči svetu sme nakoniec v Duchu Svätom, ktorý je Duchom Otca, otcami a matkami na obraz Otca, vychovávateľmi všetkých a všetkého pre Krista. A tak hoci sme slobodní od sveta a nijako na ňom nezávisíme, my sami so seba máme vzťah voči svetu a ľuďom v ňom, ktorí znova vychádza z nás, z našej identity a je tiež úplne nezávislý na svete a na tom, aký svet je, lebo nie kvôli svetu a nejakému zisku od neho, ale zo seba samých týmto voči svetu sme.*

*Ako kresťania existujem len v týchto troch rovinách vzťahov. Identitou kresťanov je vzťah. Nikto nemôže byť kresťanom sám. Žiť kresťanstvo sám je rovnaký nezmysel, ako železné drievko z umelej hmoty. Jednoducho nič také neexistuje, kresťanstvo a individualizmus sa navzájom vylučujú. A ak sa o to pokúsime, dostaneme zakonníctvo. Áno, dodržiavať zákon, plniť nejaké pravidlá, to sa dá aj individualisticky. Lenže zákon nie je Evanjelium a dodržiavanie nie je synovstvo, ale miera a úroveň sluhu, otroka. Preto ani nevedie do Neba, k spáse.*

*Syn, brat, otec. Dcéra, sestra, matka. Tieto tri. Vždy tieto tri. A vždy všetky tri. Toto je kresťanstvo, toto je zbožštenie. Identita Božích detí je definovaná práve vzťahmi, týmito vzťahmi a postojmi. Je v samej svojej podstate vzťahom. Kým sme boli neveriaci a neobrátení, boli sme voči Kristovi sluhovia a voči Otcovi tiež. Ale keď sme sa znovuzrodili krstom a vierou a obrátením, stali sme sa s Kristom bratmi, v Kristovi synmi Otca a s Otcom otcami svetu.*

***Otcovia na obraz Otca***

***======================***

*Ten správny postoj, ktorý z nás robí synov Otca a kresťanov je, že sa stávame otcami ľuďom okolo nás, všetkým ľuďom na zemi.*

*Tak Jednorodený po vzore Otca pristupuje k nám. Hovorí, že "Syn nemôže nič robiť sám od seba, len to, čo vidí robiť Otca. Čo robí Otec, to robí podobne aj Syn" (Jn 5, 19). Preto k ľuďom pristupuje ako k svojim deťom, tak ich dokonca aj oslovuje: "Deti moje…" (Jn 13, 33). A tak, ako otec, sa o nich aj stará, keď sám svedčí Otcovi: "Kým som bol s nimi, ja som ich zachovával v tvojom mene, ktoré si mi dal. Ochránil som ich a nikto z nich sa nestratil, iba syn zatratenia, aby sa splnilo Písmo" (Jn 17, 12).*

*A takto hovorí, že máme pristupovať k ľuďom aj my, výslovne nám dáva za vzor Otca a vyzýva nás, aby sme boli ako Otec: "Milujte svojich nepriateľov a modlite sa za tých, čo vás prenasledujú, aby ste boli synmi svojho Otca, ktorý je na nebesiach. Veď on dáva slnku vychádzať nad zlých i dobrých a posiela dážď na spravodlivých i nespravodlivých. … Vy teda buďte dokonalí, ako je dokonalý váš nebeský Otec. Buďte milosrdní, ako je milosrdný váš Otec!" (Mt 5, 44-45,48; Lk 6, 36)*

*A tak sme voči všetkým ako Otec, otcovia a matky po vzore Otca - a navzájom sme si všetci, ktorí sme toto prijali a tým sa stali, bratmi a sestrami v spoločnom údele, povolaní, vyvolení, synovstve.*

*Tento postoj sa musíme učiť mať. Navykať si takto hľadieť a myslieť a správať sa i konať. Ako starostlivý otec voči deťom. A práve spoločná skúsenosť tejto zodpovednosti, tohto povolania i vyvolenia, tejto služby a tohto miesta vo svete a voči svetu nás navzájom zbližuje a robí z nás skutočných súrodencov, sú-druhov, skutočnú rodinu, opravdivú jednotu, priateľov hlboko spojených.*

*A cieľom a zmyslom tohto všetkého nie sú nejaké výsledky kdesi v budúcnosti, ale nachádza sa tu a teraz: Tu a teraz byť otcom čo najdokonalejšie, ako vieme. Tu a teraz byť bratom najdokonalejšie, ako vieme. A tak tu a teraz byť najlepšie ako vieme synom Otca, bratom Syna. Chrámom Ducha.*

***Naozaj otec***

***==============***

*Boh je naozaj môj Otec. Ježiš naozaj môj Brat. Duch naozaj môj Život. A ja naozaj syn. Syn svojho Otca. Brat môjho Brata. Chrám, schránka Ducha. Naozaj. Áno, naozaj.*

*Je to ako keď je niekto adoptovaný, ale zatiaľ ešte v novej rodine nebýva, len o tom vie. Áno, vie to. Aj svoju novú rodinu už nejako pozná. Ale... ale stále to ešte nie je také skutočné. To začne, až keď v nej začne žiť. Vtedy konečne naozaj spozná, uvedomí si, zažije, že jeho nový otec je naozaj otec, jeho otec. A jeho nová rodina je naozaj nová rodina, jeho rodina. Lebo môže mu byť nie otcom, ale len otčimom. A v novej rodine môže byť nie prijatým. Ale ak je, potom až táto skúsenosť spôsobuje, že opäť nachádza v tom novom aj skutočného otca, aj skutočnú rodinu, necíti sa tam cudzí, neprijatý, odlišný, prišelec, ale skutočne doma.*

*Aj u Boha a Božej Rodiny musí viera dozrieť v toto poznanie, túto skúsenosť: že je to naozaj! Naozajstne naozaj. Naozaj Otec. Naozaj Brat. Naozaj Rodina. A my - naozaj syn! A aj tu sa to dá - ako inak, než že v nej začneme skutočne žiť? Nielen formálne, nielen na okraji, ani nielen ako návštevníci, ktorí sa po chvíli vracajú späť do sveta a starého života, ale naozaj v nej žiť. Vojsť do nej a v nej žiť a synmi začať skutočne byť.*

*"Pretože ste synmi, poslal Boh do našich sŕdc Ducha svojho Syna a on volá: "Abba, Otče!" A tak už nie si otrok, ale syn; a keď syn, tak skrze Boha aj dedič. Sám Duch spolu s naším duchom dosvedčuje, že sme Božie deti." (Gal 4, 6-7; Rim 8, 16)*

*Ako vraví Ježiš: "Nech sa ti stane, ako si uveril" (Mt 8, 13). Otrok nájde pána a sudcu. Syn nájde otca a rodinu - "a môj Otec ho bude milovať; prídeme k nemu a urobíme si uňho príbytok" (Jn 14, 23). Domov. Sám Domov príde k nám, aby sme už vždy a všade boli iba doma.*

*Akým márnotratným synom som Bohu bol! Až keď sa márnotratný syn rozhodne vrátiť domov, naozaj vrátiť a naozaj začať doma žiť a neutekať stále preč, objaví, že Domov je naozaj domov, Otec je naozaj otec, Brat je naozaj brat. Že Doma je naozaj doma, lebo konečne aj on je, stal sa, či skôr začal byť synom. Len sa musíme naozaj vrátiť. Len musíme naozaj vojsť. Len musíme zostať a začať v Rodine, našej novej Rodine, naozaj žiť. Ostať a žiť.*

*A tak zanechávame všetko (Lk 14, 33), pretože sa naozaj sťahujeme, nielen ideme na návštevu. A sme ochotní aj namáhať sa s Kristom v Jeho práci (Lk 22, 28n), dokonca s Ním trpieť (Mt 10, 38; Rim 8, 17) - lebo sme sa rozhodli byť v tejto Rodine nielen cudzími návštevníkmi, ale jej členmi, byť v nej nielen na návšteve, na oslave, ale naozaj v nej a s ňou žiť a zdieľať všetko - a ona s nami!*

*Je to veľké. Tak veľké, že to chce čas a odvahu uvedomiť si to vôbec, prijať, obsiahnuť. Aj o tom je vnútorná modlitba - a vchádzaní, zotrvávaní, navykaní si na toto nové. O rozkoši domova - že "už nie ste cudzinci ani prišelci, ale ste spoluobčania svätých a patríte do Božej rodiny" (Ef 2, 19). A toto je svätosť zahrňujúca všetky významy tohto slova: byť úplne v tejto Rodine, úplne v nej žiť, byť v nej úplne synom. A naozaj neexistuje spôsob, ako sa stať členom a súčasťou tejto Rodiny, než že sa rozhodneme byť v nej synmi, naozaj, úplne.*

***Biskup? Farár? Žiaden problém!***

***==========================***

*Lebo sa často vyhovárame na to, že vo farnosti je nezrelý, nie veľmi veriaci a ešte nie obrátený farár alebo podobne v diecéze biskup. Ale aký problém by to mal byť?*

*Sviatosti, ktoré kňaz či biskup vysluhuje, koná cez neho "ex opere operato" Kristus a nie sú nikdy ani viac ani menej platné a účinné a už vôbec nie v závislosti od kvalít a postojov jeho ako osoby. A to, čo vyučuje, by malo tiež byť učenie Krista v Cirkvi, jasné, isté, spoľahlivé a pravdivé, a nie jeho. Je teda v podstate jedno, koho ústami sa k nám dostáva - a ak by sme parafrázovali Teréziu Avilskú, v núdzi ho vie nahradiť aj dobrá kniha (a že ich je dnes hojnosť). A všetko ostatné nielen môžeme, ale aj máme konať v Cirkvi my sami. Spoločenstvo, misia, spoluúčasť, toto všetko sa týka nás a nijako nezávisí od farára ani biskupa, či to robiť smieme a môžeme, pretože my nielen môžeme normálne a úplne legálne, ale sme dokonca povinní ako členovia Cirkvi toto konať a toto žiť!*

*Možno si poviete, dobre, ale ako to môžeme robiť a žiť, keď nás v tom farár alebo biskup vôbec nepodporia, dokonca občas Božiemu dielu odporujú (čo tiež nie je žiadna novinka, od čias apoštolov podnes sa tak tu či tam deje)?*

*Ale to tiež nie je problém! Neohlasujeme vari Evanjelium a nepozývame ku kresťanstvu, ktoré je Božím synovstvom? Keby sme ohlasovali nejaké príkazy a zákony a nútili ľudí k niečomu ťažkému a nepríjemnému, potom iste by nám prišla vhod autorita pastiera, ktorý by sa za to jasne postavil. Ale Evanjelium je krásne a plné sily a Božie synovstvo je ako spev a hudba, plné slobody a pokoja a blaženosti, bár by aj telo bolo navonok sužované a prenasledované! Krista nenasledujeme z donútenia, ale kvôli tejto radosti a slobode! A k tomu, aby sme Ho my sami nasledovali a aby sa k nám iní s pasiou a radosťou pridávali, nepotrebujeme veru nijaké nútenie a ani prikazovanie, ani nič podobné! Nemusíme sa opierať o nejakú autoritu kohokoľvek, keď sám Otec a Jeho Krása a Jas, žiariace z Cirkvi a z Jeho synov a dcér, priťahujú ľudí!*

*Je to tá najprirodzenejšie vec na svete: žiť to, čo je krásne a dobré. Žiť to a nepotrebovať k tomu nikoho, kto by nás do toho musel nútiť. Vari potrebujeme nútiť k slobode a k uzdraveniu, k životu? To hádam nie! Žiť to - a žiariť. Vydávať svedectvo samým životom, samým bytím. A s radosťou prijímať tých, ktorých táto krása k nám a ku Kristovi medzi nami pritiahne, ako aj Písmo vraví: "Všetci svorne zotrvávali v Šalamúnovom stĺporadí. Ale nik iný sa k nim neodvážil pripojiť, no ľud ich velebil a čím ďalej, tým viac pribúdalo veriacich Pánovi; veľké množstvo mužov a žien" (Sk 5, 12-14).*

***Prečo je potrebná viera?***

***=====================***

*Možno preto, že Boh nie je kúzelný deduško ani nejaký automat na plnenie prosieb. Je Osobou a to, po čom túži, je vzťah s ľuďmi. No a viera je počiatkom tohto vzťahu. Znamená dôverovať Bohu - a dôvera už je začiatkom vzťahu, ktorý svoju plnosť dosahuje v láske. Ale ako by ste mohli milovať toho, komu neveríte?*

*Viera a ako odpoveď uzdravenie. To je vzťah zástupov. A sám zázrak, uzdravenie, je ovocím tohto vzťahu, jeho súčasťou, prejavom, znamením. Nie je to niečo izolované. Božie zázraky a skutky vôbec sú dielom Božej lásky - a láska je vzťah. Vzťah s Bohom umožňuje, aby bol Boh prítomný.*

*Neviera je opak vzťahu. Nedôverujem Bohu. Pochybujem, či Mu na mne naozaj záleží. Mám obavy, strach. Zdráham sa ako Náman. Možno sa uchyľujem k pokryteckým úlisným slovám vo svojej modlitbe. Možno dokonca hľadám nejakú "páku" na Boha, nejaké magické "zázračné modlitbičky" - a to už je forma akoby podrazu na Boha, nečestnosti. Už nekonáme priamo. Už nie je medzi nami vzťah. Sme si s Bohom cudzí.*

*Láska a ako odpoveď priateľstvo, sama Osoba - to je potom už vzťah učeníkov. K nemu ten prvý smeruje, k Nemu aj zázraky ako znamenia ukazujú. Viera sama osebe je vzťah ešte nedokonalý, preto ovocím sú iba skutky a zázraky. Láska však už netúži po veciach ani po zázrakoch, ale po Milovanom. A viac sa túži darovať, než prijímať. A ovocím je Večný Život, zbožštenie človeka v jednote Lásky s Bohom. "Lebo v Kristovi Ježišovi ani obriezka nič neznamená, ani neobriezka, ale viera činná skrze lásku. A keby som mal takú silnú vieru, že by som vrchy prenášal, a lásky by som nemal, ničím by som nebol" (Gal 5, 6; 1Kor 13, 2).*

*Modliť sa s vierou tak tiež znamená veriť, že Boh nás vypočuje. Ale prečo by mal? Lebo je náš Otec, veríme, že je náš Otec a preto veríme, že ak o niečo "ako otca poprosí syn" (Lk 11, 11), Otec ho vypočuje. Lenže - aby sme toto mohli veriť, musíme aj sami byť synmi, byť v tomto vzťahu s Otcom. Čiže kto vidí nás, vidí Otca, našim pokrmom je plniť Otcovu vôľu, robíme len to, čo vidíme robiť nášho Otca a sme na svete na to, aby sme plnili vôľu Otca a konali Jeho Dielo - tak, ako to hovoril a robil Jednorodený Syn, Kristus. Toto znamená byť veriacim katolíkom. Viera je vo svojej podstate synovstvo. Vzťah syna k Otcovi. Preto verí aj v rovnaký vzťah Otca k svojmu synovi, je to "dôvera, ktorú máme k nemu, že nás počuje, keď o niečo prosíme podľa jeho vôle. A ak vieme, že nás počuje, nech o čokoľvek prosíme, vieme aj to, že dostaneme, o čo sme ho žiadali" (1 Jn 5, 14-15). Toto je podstata toho „prosiť v Kristovom mene“ - čiže ako synovia. Skutočne ako synovia, ako skutoční synovia. Nie je to magická zariekavacia formulka!*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **12.12.** | Prepodobný otec Spiridon Divotvorca, trimituntský biskup | | | |
| 16.45 spoveď  17.30 liturgia |  |  | |
| **Ut**  **13.12.** | Svätý mučeník Eustratios, Auxencius, Mardarios a Orest; svätá mučenica Lucia | | | |
|  | 16.45 spoveď  17.30 +Stanislav (r.Lipkošová) + panychýda |  | |
| **St**  **14.12.** | Svätí mučeníci Tyrsos, Leukios, Filemon, Apollónios a Kallinik | | | |
|  | 16.45 spoveď  17.30 +Pavol (r.Bohačova) |  | |
| **Št**  **15.12.** | Svätý hieromučeník Eleuterios; prepodobný otec Pavol z Lastry; svätý Štefan Vyznávač, sugdejský arcibiskup | | | |
| 16.45 spoveď  17.30 +Jozef (r.Kožikova) |  |  | |
| **Pi**  **16.12.** | Svätý prorok Aggeus | | | |
|  |  | 16.30 spoveď  17.30 liturgia | |
| **So**  **17.12.** | *Svätý prorok Daniel; traja svätí mládenci Ananiáš, Azariáš a Mízael* | | | |
| 10.00 spoveď  Eucharistia (sv.prijímanie) priebežne | 8.00 spoveď  9.00 +Jozef, Mária, Ján (r.Nabožna) +panychýda |  | |
| **Ne**  **18.12.** | **Nedeľa svätých Otcov**  Svätý mučeník Sebastián a jeho spoločníci | | |  |
| 9.15 \*ZBP Lucia, Slavomír (r.Slivkova) | 7.30 \*ZBP rodina Fedorova | 11.00 za farnosť | |

***Úmysel modlitby****: za mier na Ukrajine a vo svete.*